Der dukkede en besynderlig association til skuespillets verden frem på politisk ordfører Jakob Ellemann-Jensens (V) nethinde, da folketingsgruppen igen-igen lod debatten handle om samme tema. Politisk substans eller spændende ideer var der ikke just tale om. Nej, spørgsmålet var, hvordan folketingsgruppen skulle fordele de nye, friske 8,9 millioner kroner blandt samme folketingsgruppes medlemmer. Skulle de mon gå til de enkelte gruppemedlemmers sekretærstøtte? Til ledelsesfunktionerne? Til spin-arbejde? Til analysekraft eller noget helt femte?

I Ellemann-Jensens erindring havde stort set alle 34 gruppemedlemmer hver deres brillante ideer til, hvordan pengene skulle fordeles. Han kom i tanker om Jens Christian Hostrups gamle sangspil ved navn ’Gjenboerne’ fra 1844, hvor en scene ramte det store regeringspartis interne skærmydsler med stor træfsikkerhed. I skuespillet kan en flok studenter fra Regensen-kollegiet ikke blive enige om, hvordan pokker de nu skal bruge en ny sum penge, der er dukket op. Hostrup beskriver debatten sådan her: